钦定古今图书集成/明伦汇编/官常典/第521卷 > 布智儿
## 钦定古今图书集成/明伦汇编/官常典/第521卷 > 布智儿

按《元史》本传：“布智儿，蒙古脱脱里台氏。父纽儿杰，身
长八尺，有勇力，善骑射，能造弓矢。尝道逢太祖前驱
骑士，别那颜邀与俱见，太祖视其所挟弓矢甚佳，问
谁为造者，对曰：‘臣自为之’。适有野凫翔于前，射之获
其二，并以二矢献而退，别那颜随之至所居，布智儿
出见，别那颜奇之，许以女妻之，父子遂俱事太祖。尝”
从征讨，赐“纽儿杰拔都”名。从征回回、斡罗思等国，每
临阵，布智儿奋身力战，身中数矢，太祖亲视之，令人
拔其矢，血流满体，闷仆几绝。太祖命取一牛，剖其腹，
纳布智儿于牛腹，浸热血中，移时遂甦。纽儿杰卒，宪
宗以布智儿为“大都行天下诸路也可扎鲁忽赤”，印
造宝钞，赐七宝金带、燕衣十袭，又赐蔚州定安为食
邑。布智儿卒，有子四人。